《题刘居士江楼》
宋代·曾致尧

刘八江楼雅，诗家不易言。
春风花对岸，夜月水当轩。
帘捲青山入，窗开白浪翻。
画来须妙手，梦去亦清魂。
吟称云初满，登宜雪正繁。
鱼龙惯灯火，鸥鹭识琴樽。
波动簷摇影，潮回砌露痕。
势雄邻碧落，景好怕黄昏。
未许凡踪到，宁教俗态存。
主人凭槛处，寥廓共谁论。

作者简介：（947—1012）建昌军南丰人，字正臣。太宗太平兴国八年进士。累除秘书丞，出为两浙转运使。魏庠知苏州，恃恩不法，为致尧劾罢。徙知寿州，转太常博士。性刚率，好言事，前后屡上章奏，辞多激讦。真宗时，历知泰、泉、苏、扬、鄂五州，官终户部郎中。有《仙凫羽翼》、《广中台志》、《清边前要》、《西陲要纪》、《直言集》等。